《雨后海珠登眺 其一》
明代·岑万

秀色东南海欲浮，李公墩上一维舟。潮平水漫鸬鹚石，树杪云生翡翠楼。

野释向人挥短麈，红尘满眼隔长洲。登瀛自是殊风致，黄木湾前渔笛秋。

作者简介：岑万，初名薮，字体一，号蒲谷。顺德人。明世宗嘉靖五年（一五二六）进士。授户部主事，管九江钞关。后历官布政司参议、云南副使、四川参政、河南右布政使、福建左布政使，年五十六致仕，徜徉林泉。有《蒲谷集》。明郭棐《粤大记》卷一八、清道光《广东通志》卷二七九有传。